אלדד בר כוכבא, חבר מועצת פרדס חנה כרכור מתמודד בפעם השנייה על ראשות המועצה אבל טוען כי לא ידע שעליו לדווח מיידית למבקר המדינה על כל הכנסה והוצאה כספית במסגרת הקמפיין שלו • בר כוכבא: ״אני לא חושב שאני צריך, אם אין לי תרומה מסודרת, אני לא צריך״ • משרד מבקר המדינה: כל הרשימות העצמאיות, בלי יוצא מהכלל, נדרשות לדווח על תרומות, הלוואות וערבויות, תוך שלושה ימים
ברחבי פרדס חנה, כבר אפשר לראות שלטים מקמפיין הבחירות של אלדד בר כוכבא, אלא שבאתר מבקר המדינה המיועד, בו מחוייבות הסיעות המתמודדות לדווח על כל הכנסות והוצאות הסיעה, לא מופיע כל מידע מטעם הסיעה שלו, וזאת בניגוד להנחיות מבקר המדינה.  בר כוכבא אינו המועמד היחיד שפועל בניגוד להנחיות. השבוע פרסמנו כי ראשת המועצה, הגר פרי יגור, קיבלה בתחילת ספטמבר הלוואה בגובה 200 אלף שקל, אולם לא דיווחה על כך, זאת בניגוד להנחיות. רק לאחר פניית "שקוף", ההלוואה עלתה לרשומות. בר כוכבא כיהן בעברו כסגן ראש המועצה, הקים את הוועדה לתכנון ובניה במועצה וכיהן כיו"ר הוועדה המקומית לתכנון ובנייה במשך 5 שנים. לפי פרסום של טלי חירותי-סבר בדה מרקר, ברשימת התורמים של בר כוכבא בבחירות האחרונות היו בין היתר, הקבלן דב גראו, הקבלן ישראל הוכמן, יזם הנדל"ן ואיש העסקים עופר ביטון, הקבלן יצחק מלכה והקבלן יצחק עמר. חירותי סבר פרסמה שברשימה גם אהרון אבשלום – עו"ד מקרקעין, עמירם ינר – בעל משרד אדריכלים מקומי, דנה גב בעלת משרד "גבים אדריכלים", אייל עמר העוסק בהלוואות ואשראי. לצד זה, גם תורמים מקיסריה כמו למשל יגאל תבורי, לשעבר מבעלי חברת המשקאות יפאורה-תבורי ומשפחת פרטר מבעלי סוכנות טויטה בחדרה, שם מוחזקים חלק מרכבי המועצה.  בר כוכבא עצמו טען בשיחה עם ״שקוף״ כי נכון להיום, במסגרת הקמפיין הנוכחי לא קיבל שום תרומות. ״מחר או מחרתיים אני אקבל אישור אז אני אוכל לפתוח את החשבון ואני אעביר הלוואה מהחשבון שלי״, אמר. ״אני לא לוקח הלוואה מהמדינה. החלטתי לא לקחת יותר, רק מהחשבון שלי. אני אלווה לסיעה, יהיה להם להחזיר, יחזירו". אבל למה אתה לא מדווח על זה למשרד מבקר המדינה? "על מה?" על ההלוואה שאתה לוקח. "אין לי עוד הלוואה בכלל, אין לי כלום, עוד לא נתתי כלום". קנית ממתקים לחוג בית… זו הלוואה. "אז זה בהמשך עם רואה החשבון, נעשה הסכם הלוואה. בינתיים נתתי משלי, אין לי חשבון בכלל. אני פותח חשבון רק בקרוב, ואז יש רואה חשבון שיעשה את הסכם ההלוואה ונעביר מהחשבון שלי. מישהו יעשה את זה בצורה מסודרת".  אבל הנחיות מבקר המדינה מחייבות לדווח על כל הוצאה. "זה הרואה חשבון יתמודד, אני באמת לא יודע בסיפור הזה איך זה נעשה. זה שקנינו קצת כיבוד או משהו מהכסף שלנו, זה עוד לא הופך אותנו למשהו לא חוקי או כן חוקי". ומה עם השלטים? "גם שילמנו מכיסנו. מהחשבון שלי הפרטי". אבל ההנחיות מחייבות אותך לדווח על זה. "נדווח על זה. מכינים בינתיים את הניירת, כשיפתח חשבון נביא את זה לרואה החשבון והוא ידווח על זה. הכל ידווח".  ומתי זה יקרה? "אני לא יודע, צריך לראות איך שנפתח את החשבון, אנחנו שומרים את הכל, נעביר לרואה החשבון, שהוא יעשה את זה מסודר. אני מפרסמת את זה, את כל מה שאמרת. "אין לי בעיה אני לא מסתיר משהו. אם הייתי צריך לעשות, אז אני לא יודע, אדבר עם רואה החשבון, הוא יעשה, זה הנהלת חשבונות זה לא סיפור גדול". זה סיפור גדול לתושבים.  "נו מה יש לחפש? הכל בסוף יראו מאיפה אני מוציא". אבל אתה צריך לדווח למבקר המדינה "לא אני לא חושב שאני צריך, אם אין לי תרומה מסודרת, אני לא צריך. אני אשאל אותו (את רואה החשבון י"ג), אשאל מה קורה, קיבלתי הנחייה לשמור את הכל, אז לא יודע על מה את מדברת, יכול להיות שאת צודקת, אם זה נכון מה שאת אומרת, בטוח שאני מעביר לו והוא ידווח. אם זה נכון אז אין שום בעיה, כל הקבלות אצלי. אני אבדוק את זה, בסדר?"  על פי קביעת מבקר המדינה, יש לדווח על תרומות, הלוואות וערבויות מייד עם קבלתן, ומידע בנושא זה מתפרסם לציבור באופן מיידי באתר הייעודי מבקר המדינה. חובת הדיווח היא על כל ההוצאות הכספיות ושוות הכסף (ובכלל זה  – "הוצאה" מול "הכנסה" בגין קבלת שירותים ללא תמורה) שהוצאו למען הבחירות, בין שמדובר בהוצאות בתקופת הבחירות ובין שמדובר בהוצאות לפני תקופת הבחירות. כמו כן, יש לדווח על הוצאות שהוציאו אחרים (למשל עובדים, יועצים או פעילים של הרשימה) למען הבחירות. חנה רותם, מנהלת האגף לביקורת בחירות ומימון מפלגות באגף מבקר המדינה אמרה ל״שקוף״ שכל הרשימות העצמאיות, בלי יוצא מהכלל, נדרשות לדווח על תרומות, הלוואות וערבויות, תוך שלושה ימים. יחד עם זאת, רותם מציינת שבמשרד המבקר מכירים את הקשיים שרשימות שמבקשות לפתוח חשבון בנק, מתמודדות איתם. אלא שזה עדיין לא פוטר אותן מחובת הדיווח כנדרש. רותם גם הבהירה כי כל מועמד שנתקל בקשיים, טכניים או עקרוניים, מוזמן לפנות לאגף מימון מפלגות במשרד מבקר המדינה, בכל שאלה וסוגיה שעולה לשם גיבוש פתרון. 